รมว.คลัง ยอมรับส่งออกพ.ค.ยังติดลบมากแต่เป็นไปตามทิศทางเดียวกับตปท.
รมว.คลัง ยอมรับส่งออกเดือน พ.ค.ยังติดลบมาก แต่เป็นไปตามทิศทางเดียวกับตปท. ส่วนจะกระทบ GDP หรือไม่ต้องดูในระยะยาว
26 มิ.ย. 2558

นายสมหมาย ภาษี รมว.คลัง เปิดเผยว่า ตัวเลขส่งออกเดือนพ.ค.ที่ยังติดลบ 5.01% เป็นไปตามที่หลายฝ่ายกังวลซึ่งเป็นภาวะแบบนี้ทั่วโลก ไม่ใช่แค่ประเทศไทยที่ติดลบ โดยหลายประเทศก็ติดลบในทิศทางเดียวเช่นกัน ทั้งนี้ส่งออกที่ติดลบ 5.01% ค่อนข้างมาก ส่วนจะกระทบ GDP หรือไม่ต้องดูในระยะยาว
ขณะที่ปัญหาภัยแล้งในประเทศขณะนี้ ยอมรับว่ามีผลต่อตัวเลขเศรษฐกิจตอนนี้ลดลง 0.5% จากที่คาดการณ์ไว้ แต่รัฐบาลไม่ได้นิ่งนอนใจ อยู่ระหว่างหามาตรการให้ความช่วยเหลือ ก่อนหน้านี้ได้สั่งการให้ธนาคารเพื่อการเกษตรและสหกรณ์การเกษตร (ธ.ก.ส.) บรรเทาการชำระหนี้ออกไป 6 เดือน และขอให้เกษตรกรชะลอการเพาะปลูก
นอกจากนี้ ทางกระทรวงเกษตรและสหกรณ์อยู่ระหว่างหารือกับม.ร.ว.ปรีดิยาธร เทวกุล รองนายกรัฐมนตรี เพื่อหาแนวทางเยียวยาต่อไป อาจจะเป็นการจ่ายเงินเพื่อชดเชยให้ชาวนา แต่จะเป็นไร่ละ 1,000 บาท หรือเท่าไหร่ ส่วนตัวคงตอบไม่ได้ แต่ถ้ามีนโยบายก็มีเงินพร้อมดำเนินการ คาดว่ามาตรการช่วยเหลือ จะออกมาในช่วง 1-1.5 เดือนต่อจากนี้ ระหว่างนี้ขอเวลาในการพิจารณาอย่างรอบคอบที่สุด